דניאל גולד פוול

דניאל גולד פוול (באנגלית: Daniel Gould Fowle; ) היה פוליטיקאי אמריקאי מקרוליינה הצפונית, איש המפלגה הדמוקרטית, שכיהן כמושל קרוליינה הצפונית ה-46 מ-1889 ועד מותו. ב-1862 ובשנים 1864–1865 הוא כיהן כחבר בית הנבחרים של קרוליינה הצפונית, ולאחר מכן ועד 1867 כשופט בית המשפט הגבוה של קרוליינה הצפונית.
ראשית חייו
דניאל גולד פוול נולד בעיר וושינגטון  שבקרוליינה הצפונית, כבנם של סמואל ומרתה מרץ' פוול. סמואל פוול עבר לקרוליינה הצפונית ממסצ'וסטס ב-1815 והיה סוחר אמיד. בנו דניאל התחנך באקדמיית בינגהאם, שם הוא סיים ראשון בכיתתו, ולאחר מכן למד באוניברסיטת פרינסטון. עם סיום לימודיו שם ב-1851 הוא למד משפטים בבית בית הספר למשפטים ריצ'מונד היל שבקרוליינה הצפונית, ולאחר מכן החל לעסוק בעריכת דין בראלי.
מלחמת האזרחים
פוול התנגד לפרישת קרוליינה הצפונית מהאיחוד, אך התנדב לשרת כטוראי במיליציה המדינתית. עד מהרה הוא קיבל דרגת מייג'ור. הוא התפטר מהשירות וסייע לגייס את רגימנט הרגלים ה-31 של קרוליינה הצפונית. ב-9 בספטמבר 1861 הוא מונה כלוטננט קולונל של הרגימנט. בפברואר 1862 נשבו פוול והרגימנט שלו באי רואנוק, ושבועיים לאחר מכן הוא שוחרר. בספטמבר אותה שנה נדחה המינוי שלו לקולונל, והוא עזב את צבא הקונפדרציה. באוקטובר אותה שנה הוא נבחר לבית הנבחרים של קרוליינה הצפונית מטעם מחוז וייק. במרץ 1863 הוא מונה על ידי המושל זבולון ואנס כשליש הראשי של קרוליינה הצפונית בדרגת מייג'ור גנרל. בסתיו אותה שנה הוא התפטר מתפקיד זה על רקע חילוקי דעות עם ואנס. ב-1864 הוא נבחר שוב לבית הנבחרים המדינתי.
לאחר המלחמה
לאחר המלחמה שב פוול לעסוק בעריכת דין, והיה פעיל בולט במפלגה הדמוקרטית. ב-1868 הוא נבחר כיושב ראש המפלגה בקרוליינה הצפונית. ב-1880 הוא נוצח בבחירות למשרת המושל, וב-1884 נוצח בבחירות לבית הנבחרים של ארצות הברית.

ב-1888 נבחר פוול כמועמד הסיעה הליברלית של המפלגה הדמוקרטית לתפקיד מושל קרוליינה הצפונית, ולאחר מכן ניצח בבחירות הכלליות. בשל היותו אלמן בעת בחירתו, בתו, הלן וייטקר פוול נייט  שמשה כגברת הראשונה של קרוליינה הצפונית. הוא הקים את נציבות הרכבות המדינתית כדי להגן על החקלאים, וקידם את החינוך לנשים.
מותו
דניאל גולד פוול נפטר בראלי ב-7 באפריל 1891, בעת כהונתו כמושל. הוא נטמן בבית הקברות אוקווד שבעיר.

פוול היה המושל הראשון שהתגורר במעון המושל של קרוליינה הצפונית , ובו הוא נפטר. על פי האמונה העממית, רוחו רדפה את מעון המושל מעת לעת.

ב-1970 החליט המושל רוברט סקוט להחליף את מיטת העץ העצומה בחדר השינה בקומה השנייה של מעון המושל במיטת קינג סייז מודרנית. המיטה המקורית יוצרה ב-1891 על פי מידות מדויקות שניתנו לנגרים על ידי פוול, ובה הוא נפטר. המיטה הישנה הועברה לחדר בקומה השלישית ובמקומה הונחה המיטה החדשה. זמן קצר לאחר מכן החל סקוט להתעורר בלילות מצליל נקישה מוזר שבקע מהקיר שאליו היה מוצמד ראש המיטה המקורית. הנקישות נמשכו מספר שנים לאורך כל תקופת כהונתו של סקוט, והוא הודה שמשפחתו כינתה את הרוח "רוחו של המושל פוול". כשנבחר המושל הבא, ג'יימס הולסהאוזר ב-1973, הוחלט להחזיר את המיטה המקורית למיקומה, והנקישות פסקו.
לקריאה נוספת
 Sobel, Robert, and John Raimo, eds. Biographical Directory of the Governors of the United States, 1789–1978, Vol. 3, Westport, Conn.; Meckler Books, 1978, pp. 1144-1145.

קישורים חיצוניים

 דניאל גולד פוול באתר אגודת המושלים הלאומית 
 דניאל גולד פוול באנציקלופדיה של קרוליינה הצפונית 
 דניאל גולד פוול באתר The Political Graveyard 


הערות שוליים

קטגוריה:מושלי קרוליינה הצפונית
קטגוריה:מושלי מדינות ארצות הברית מהמפלגה הדמוקרטית
קטגוריה:חברי האספה הכללית של קרוליינה הצפונית
קטגוריה:שופטי בתי המשפט של קרוליינה הצפונית
קטגוריה:בוגרי אוניברסיטת פרינסטון
קטגוריה:עורכי דין אמריקאים במאה ה-19
קטגוריה:אמריקאים שנולדו ב-1831
קטגוריה:אמריקאים שנפטרו ב-1891